طالبان وايي هڅه کوو نن د امریکا سره توافقنامه نهايي کړو
د قطر په مرکز دوحه کې د امريکا او طالبانو ترمنځ د افغانستان د سولې د خبرو په روان نهم پړاؤ کې د طالبانو وياند ویلي،" سبا (یعنې نن د نهې، سه شنبې په ورځ) د ورځې لس نیمې بجې به د امریکایې ټيم سره مذاکرات دوام کوي. هڅه کوو چې د توافقنامې وروستي ټکي نهایي کړو".
د امریکا سره د سولې د توافقنامې نهايي کولو خبره په قطر کې د طالبانو وياند سهېل شاهين په ټویټر کړې ده. د امریکا او طالبانو ترمنځ د افغانستان د سولې د نهم پړاؤ خبرې په دوحه کې دوام لري. د طالبانو وياند د سولې د توافقنامې خبره په داسې حال کې کړې چې پرون د ګل، دوشنبې په ورځ د افغانستان د سولې د خبرو دپاره د امریکا ځانګړي استازي زلمي خليلزاد په ټويټر ویلي، د طالبانو سره د توافقنامې وروسته به هم د افغان ځواکونو دفاع کوو. زلمي خلیلزاد او طالبانو د توافقنامې نور جزيات نه دي شريک کړي چې توافقنامه په کومو خبرو کيږي. خو د امریکا صدر ډانلډ ټرمپ د ګل یا دوشنبې په ورځ په فرانس کې د اووه سترو صنعتي هېوادونو (جي سېون) په غونډه کې ويلي چې له افغانستان څخه د امریکايي ځواکونو د وتلو په برخه کې بیړه نه لري. هغه ويلي "کوم مهال وېش نشته. هر څه چې وي خو بیړه نه کوو. مونږ هلته یو او په رېښتیا هم تر هر څه زیات یو سوله ساتی ځواک یو. مونږ دغه جګړه په ډېر کم وخت کې ګټلی شو خو زه نه غواړم چې لس میلیونه خلک ووژنم. سمه ده؟ مونږ له طالبانو، حکومت او نورو خلکو سره کار کوو او مونږ به ګورو چې څه پېښېږي؟".